
R E F E R A T   D E   A P R O B A R E 
privind achiziționarea prin negociere directă a unui imobil – teren
 în suprafață totală de 751 m.p.


	Din cauza ploilor apele pluviale provenite de pe strada Zarand și șanțurile colectoare la străzile Oituz, Unirii, Livezilor și  Măgura din municipiul Brad inundau frecvent proprietățile din această zonă, precum și pe cele de pe strada Horea.
	 În scopul evitării acestor inundații, în anul 2002 s-a amenajat un canal deschis care traversează, actualmente, proprietatea Parohiei Reformate Brad, Județul Hunedoara, subtraversează strada Horea, continuă pe lângă calea ferată îngustă și se deversează în pârâul Valea Bradului.
	La data amenajării acestui canal, imobilul – teren și construcție figurau în domeniul public al Municipiului Brad cu destinația de ”școală”, în clădire desfășurându-și activitatea Școala Generală nr. 2 Brad, actualmente Școala Gimnazială ”Horia, Cloșca și Crișan” care a fost mutată în clădirea nouă din municipiul Brad, strada Liceului, nr.1, județul Hunedoara.
După apariția Ordonanţei de Urgenţă a Guvernului nr. 94/2000
privind retrocedarea unor bunuri imobile care au aparţinut cultelor religioase din România, Parohia Reformată Brad, județul Hunedoara, a revendicat și, prin Decizia nr. 666/23.12.2005, a obținut dreptul de proprietate asupra imobilului – teren, având categoria de folosință ”curți - construcții”, situat în municipiul Brad, strada Fundătura Castanilor, FN, județul Hunedoara.
Clădirea amplasată pe acest teren, proprietatea Municipiului Brad, fiind în stare avansată de degradare și prezentând un real pericol de prăbușire, a fost demolată.
Devenind astfel liber de construcții, proprietarul a decis parcelarea și vânzarea terenului.
Parcela de teren pe care se află amenajat canalul este în suprafață totală de 751 mp., înscrisă în C.F. nr. 69084 Brad, având categoria de folosință ”curți - construcții”.
	Având în vedere că acest canal este singura modalitate de evacuare a apelor pluviale colectate de pe străzile Oituz, Unirii, Livezilor, Măgura, Zarand și Horea și ținând cont de faptul că, periodic, se execută lucrări de decolmatare și defrișare a acestui canal pentru evitarea inundării gospodăriilor din zonă, consider că se impune achiziționarea imobilului – teren în suprafață de 751 mp.
	În acest scop a fost comandat un raport de evaluare.
	Astfel, prin Raportul de Evaluare nr. 8 D/09.02.2023, întocmit de către expert evaluator autorizat A.N.E.V.A.R., Varga Dorel, valoarea de piață a parcelei de teren s-a opiniat ca fiind de 8,57 euro/mp. (41,96 lei/mp.), respectiv 6.436 euro (31.512 lei la cursul euro din data de 08.02.2023 – 1 euro = 4,8962 lei), pentru acest imobil – teren.
Precizez că în Programul de investiți publice pe anul 2023 – Anexa nr. 3 la Hotărârea Consiliului Local al Municipiului Brad nr. 19/2023 privind aprobarea bugetului municipiului Brad, la capitolul 51 ”Autorități publice”, subcapitolul ”Alte cheltuieli de investiții” a fost prevăzută linia pentru achiziția  ”teren în zona adiacentă străzilor Horea - Zarand”.
	Pentru achiziția directă a terenului se impune constituirea unei comisii de negociere a prețului de achiziție având la bază prețul pieței rezultat din Raportul de evaluare întocmit în acest sens.
Comisia va fi formată din 2 (doi) consilieri locali, a căror desemnare o las la latitudinea Consiliului Local al Municipiului Brad și 3 (trei)  specialiști din aparatul de specialitate al Primarului Municipiului Brad care vor fi desemnați prin dispoziție.
Ulterior achiziționării, fiind de uz și de utilitate publică, imobilul se va înregistra în evidențele Municipiului Brad ca imobil aparținând domeniului public, la valoarea prevăzută în contractul de vânzare – cumpărare.
Cheltuielile ocazionate cu redactarea și autentificarea actului de vânzare – cumpărare, precum și cele privind îndeplinirea formalităților de publicitate imobiliară cad în sarcina cumpărătorului și vor fi suportate din bugetul local al Municipiului Brad.	
În contextul celor de mai sus, am inițiat prezentul proiect de hotărâre prin care am propus achiziționarea prin negociere directă a unui imobil – teren în suprafață totală de 751 m.p. și îl supun spre dezbatere și aprobare plenului Consiliului Local al Municipiului Brad în forma prezentată. 
Am propus, de asemenea, împuternicirea Primarul Municipiului Brad să semneze, în numele și pentru Municipiul Brad, contractul de vânzare – cumpărare.
Invoc în susţinerea propunerii mele prevederile art. 553 alin. 1 și alin. 4 și ale art. 557 alin. 1 din Codul civil, cu modificările și completările ulterioare, ale art. 41, art. 44 alin.1, art. 45 şi art. 48 din Legea nr. 273/2006 privind finanţele publice locale, cu modificările şi completările ulterioare, ale art. 129 alin. 1 și alin. 7 lit. s din O.U.G. nr. 57/2019 privind Codul administrativ, cu modificările și completările ulterioare, precum și ale art. 11 alin. 4  din Legea nr. 554/2004 a contenciosului administrativ, actualizată.

